Jagland: EU er ikke perfekt
- Det er egentlig fantastisk hva dette kontinentet har oppnådd fra å være et krigens til å bli et fredens kontinent. I denne prosessen har Den europeiske union vært en uhyre sentral aktør. Derfor fortjener den Nobels fredspris, sa Jagland da han mandag ettermiddag overrakte Nobels Fredspris til de tre representantene for Den europeiske union. Thorbjørn Jagland fikk brakende applaus da han innledet sin tale og gratulasjon til EU. Han fortalte at Nobelkomiteen ville minne EU om hva unionen har betydd for fred i Europa, nå som unionen er inne i en vanskelig tid. Statsledere fra hele Europa er samlet i Oslo Rådhus for å overvære utdelingen av det som regnes som verdens mest prestisjefylte fredspris. Også kongeparet og kronprinsparet er tilstede. Det samme er journalister fra en lang rekke land.Jagland trakk frem forsoningen mellom Tyskland og Frankrike i talen. - Det er den mest dramatiske forsoningen vi kjenner i historien, hvor krig og konflikt raskt ble endret til fred og forsoning, sa han til stor applaus fra salen før han fortsatte: - At Tysklands forbundskansler Angela Merkel, og Frankrikes president François Hollande er her i dag, bidrar til å gjøre denne dagen spesielt symbolsk for oss alle, sa han, til ny stor applaus. De to presidentene reiste seg så smilende fra plassene sine, mens de holdt hender som de løftet opp i luften. Snudd mot publikum smilte, nikket og hilste de på de applauderende tilhørerne. Tyskland og Frankrikes avtale om kull- og stålunionen var starten på det som i dag er EU, og på en endelig fred mellom de to nabolandene som hadde sloss mot hverandre i gjentatte, blodige kriger.Årets fredsprisvinner er omstridt. Blant dem som har protestert mot tildelingen er de tidligere vinnerne erkebiskop Desmond Tutu fra Sør Afrika og den argentinske menneskerettighetsforkjemperen Adolfo Perez Esquivel, som fikk prisen i 1980. KOMMENTAR:EUs beste tid er nå Søndag gikk rundt 700 mennesker i fakkeltog mot tildelingen, i regi av Norges Fredsråd. Jagland understreker imidlertid at institusjoner som EU er nødvendige. - Vi er ikke samlet her i dag i troen på at EU er perfekt. Vi er samlet i troen på at vi her i Europa må løse problemene i fellesskap, sa Jagland i sin tale.Den tidligere norske statsministeren, som i dag er generalsekretær i Europarådet, trakk linjene tilbake til opprettelsen av Kull- og stålunionen, og trakk deretter frem det europeiske samarbeidets betydning for Berlinmurens fall og for å føre de tidligere fiendene på Balkan tettere sammen. Han innrømmet at det er fortsatt er uløste konflikter på Balkan, men understreker at EU nå forsøker å legge grunnlaget for fred også på Balkan. - Den samme integrasjonsprosessen som man har hatt i det øvrige Europa må føre videre. Grensene blir mindre absolutte, hvilken folkegruppe man tilhører er ikke lenger avgjørende for ens sikkerhet. EU må derfor spille en hovedrolle også her for å skape ikke bare våpenstilstand, men reell fred. Etter nok en brakende applaus avsluttet Jagland sin tale, og den portugisiske folkemusikkgruppen OqueStrada underholder publikum.
Nobelkomiteens leder Thorbjørn Jagland mener EU har vært en sentral aktør i å gjøre Europa til «fredens kontinent».